Korea Borwa e gana go tlotla ditshwanelo tsa batho ba ba sa tseneleng bosole mme ga e na mefuta e mengwe ya tirelo setšhaba e batho bano ba ka e dirang. Baatlhodi ba kwa Korea Borwa ga ba kgone go itlhokomolosa molao oo mme ba tshwanetse go nna ba atlhola batho ba ba sa tseneleng bosole jaaka e kete ke dikebekwa. Gape baatlhodi ba a itse gore Komiti ya Ditshwanelo Tsa Batho ya UN e ile ya atlhola dikgetsi di le mmalwa tse di tshwanang le tseno—tse di akaretsang makawana a le 501—tse mo go tsone go neng go twe Korea Borwa e gataka maitlamo a boditšhabatšhaba ka go sa tlotle ditshwanelo tsa batho tsa konokono mme ba sekisa le go tsenya ba ba sa tseneleng bosole ka ntlha ya segakolodi mo kgolegelong. Ka ntlha ya seno, baatlhodi ba le bantsi ba fitlhela go le thata fa ba tshwanetse go atlholela makawana a Bakeresete go ya kgolegelong ka ntlha ya go bo segakolodi se sa ba letle go tsenela bosole.